**Et trygt og godt skolemiljø**

Berlevåg skole er gjennom Opplæringsloven lovpålagt å sørge for at alle elever har et godt og trygt skolemiljø, § 9 A-2: «Alle elevar har rett til eit trygt og godt skolemiljø som fremjar helse, trivsel og læring.»

Videre skal skolen ha nulltoleranse mot mobbing, samt jobbe systematisk for å hindre at mobbing skjer. § 9 A-3: «Skolen skal ha nulltoleranse mot krenking som mobbing, vald, diskriminering og trakassering. Skolen skal arbeide kontinuerleg og systematisk for å fremje helsa, miljøet og tryggleiken til elevane, slik at krava i eller i medhald av kapitlet blir oppfylte.»

Et godt miljø mellom elever og klasser er en forutsetning for læring. En forutsetning for et godt miljø, er at man snakker til hverandre på en ordentlig måte, med fravær av skjellsord, eller tilsvarende som kan virke krenkede og sårende for den som blir utsatt for dette. Dersom det utvikler seg en ukultur i forhold til språkbruk, kan veien til mobbing være kort.

Selv om skolen og dens ansatte har gjort, og fortsatt gjør, en god jobb i forhold til skolemiljøet, ønsker oppvekstsjef og rektor å rette søkelyset på språkbruk blant elevene.

Kontaktlærere skal ta opp uønsket språkbruk som tema med elevene. Alle lærere skal konsekvent korrigere/kommentere slik språkbruk. Hendelsen loggføres, og hjemmet varsles. Dersom elever over tid ikke endrer negativ språkbruk, etter tilsnakk fra lærer, skal merknader gis. Nedsatt karakter i oppførsel kan da regnes med. I god tid før det går så langt, skal hjemmet innkalles til møte.

Berlevåg skole har nulltoleranse mot mobbing. Uønskede hendelser skal loggføres av lærer. Mobbing, eller hendelser som kan bli oppfattet som mobbing, skal korrigeres av lærer. Dersom mobbingen fortsetter, skal lærer umiddelbart ta den som mobber ut av klasserommet, og hjemmet orienteres. Rektor skal ha samtale med eleven og foresatte, og eventuelt vurdere bortvisning avhengig av samtalens innhold. Elever på 1-7. trinn kan bortvises i enkelttimer eller resten av dagen. Elever på 8-10. trinn inntil tre dager (§ 9 A-11). Nedsatt karakter i oppførsel vil også bli konsekvens av mobbing.

Berlevåg skole tar uønsket språkbruk og mobbing på alvor, og ber alle bidra til et stadig bedre skolemiljø.

Sissel Mortensen Ulf T. Alexandersen

Rektor Oppvekstsjef